**Edustaja-aloite 5/2015**

**Asianro 2012-00195**

Kirkolliskokoukselle

**SEURAKUNTAYHTYMÄN PÄÄTÖKSENTEKOJÄRJESTELMÄN KEVENTÄMINEN**

Kirkolliskokous käsitteli kokouksessaan 7.5.2015 lakivaliokunnan mietinnön 1/2015 kirkkohallituksen esityksestä 3/2014. Mietinnön esitys raukesi. Raukeamisen yhtenä syynä oli yhtymän hallinnon raskaus. Siksi esitämme, että kirkkohallitus valmistelee nykyiseen seurakuntayhtymämalliin kevyen päätöksentekojärjestelmän.

Tällainen järjestelmä sisältyi jo kirkkohallituksen alkuperäiseen esitykseen. Valmistelun pohjana tulisi siten olla lähtökohta, että seurakuntavaaleissa on vain yhdet vaalit, eli valitaan paikallisseurakuntaan seurakuntaneuvoston jäsenet. Seurakuntaneuvostot nimeäisivät edustajansa yhtymän yhteiseen kirkkoneuvostoon. Yhtymässä olisi siis (vain) yksi elin, joka päättää yhtymälle uskotuista tehtävistä. Kirkkohallituksen esityksessä nähtiin valiokunnan käsittelyssä perustuslaillisia ongelmia. Tällöin kysyttiin, miten välillisesti valittu elin voi päättää mm. kirkollisverosta ja seurakuntien rahanjakomallista. Tämä ”ongelma” voidaan voittaa sillä, että mm. kirkollisvero ja rahanjakomalli kirjataan seurakuntayhtymän perussääntöön, jonka jokainen seurakunta hyväksyy. Tarpeen tullen tätä perussääntöä muutetaan.

Mitä tällä voitetaan, miten tämä parantaisi nykyistä yhtymämallia?

1. Kaksien vaalien epäselvyydet ja vaikeudet poistuvat
2. Yhtymän hallinto kevenee olennaisesti nykyisestä yhtymämallista
3. Seurakuntien asema vahvistuu suhteessa seurakuntayhtymään
4. Kevyen päätöksentekomallin kehittäminen luo nykyisestä yhtymämallista houkuttelevan vaihtoehdon seurakunnille

Turussa 8.5.2015

Pauli Niemelä Oiva Malinen

Martti Murtoperä Erkki Kujala

Juhani Paananen Annika Määttänen